DÔVODOVÁ SPRÁVA
A. Všeobecná časť
Návrh zákona, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov a ktorým sa dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení neskorších predpisov (ďalej len „návrh zákona“) predkladá na rokovanie Národnej rady Slovenskej republiky poslankyňa Národnej rady Slovenskej republiky Tamara Stohlová.

Predmetom návrhu zákona je úprava podmienok zriaďovania miest, na ktoré sa vykladá návnada s cieľom prilákať a loviť zver. Uvedené lokality prirodzene priťahujú aj jedince medveďa hnedého (Ursus arctos), preto je zriaďovanie vnadísk v blízkosti obydlí, stavieb a turistickej infraštruktúry vysoko nežiaduce. Umiestňovanie potravy do prirodzeného prostredia medveďa hnedého negatívne mení jeho prirodzené správanie, zvyšuje pravdepodobnosť jeho výskytu v blízkosti ľudských sídel alebo peších trás a zvyšuje riziko konfliktu s človekom. 

Úprava podmienok sa navrhuje v rámci dvoch režimov. V prípade vyhlásenia mimoriadnej situácie v súvislosti s výskytom medveďa hnedého, sa v súvislosti s vnadiskami navrhuje upraviť osobitné preventívne opatrenie nevytvárať, neudržiavať a bezodkladne odstrániť miesta, na ktoré bola vyložená návnada, bez ohľadu na účel jej umiestnenia, a to počas celej doby trvania mimoriadnej situácie na dotknutom území. Medveď hnedý inštinktívne reaguje na prítomnosť potravy bez ohľadu na to, či bola návnada umiestnená s úmyslom prilákať jeho, inú zver alebo v dôsledku nedbanlivosti. 

Zároveň sa navrhuje úprava podmienok zriaďovania vnadísk aj mimo trvania mimoriadnej situácie, v rámci štandardného režimu podľa zákona o poľovníctve. Cieľom tejto úpravy je preventívne zníženie rizika výskytu nežiaducich a nebezpečných interakcií medzi človekom a medveďom hnedým, a tým aj potreby vyhlasovania mimoriadnych situácií. Prísnejšia regulácia lokalizácie zriaďovania vnadísk má za cieľ znížiť riziko konfliktov a negatívnych dôsledkov v prípadoch, keď sú tieto miesta zriaďované v blízkosti obývaných oblastí alebo turistických trás. 

Navrhované opatrenia budú efektívne napomáhať pri ochrane života, zdravia a majetku obyvateľov daného územia a zároveň prispejú k ochrane a zachovaniu priaznivého stavu populácie medveďa hnedého v jeho prirodzenom areáli. 

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

Návrh zákona predpokladá pozitívne vplyvy na životné prostredie a nepredpokladá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na služby verejnej správy pre občana, vplyvy na informatizáciu spoločnosti ani vplyvy na manželstvo, rodičovstvo a rodinu.

B. Osobitná časť
Čl. I (zákon Národnej rady Slovenskej republiky č. 42/1994 Z. z.)
K bodom 1 až 3 
Na území, v ktorom bola vyhlásená mimoriadna situácia v súvislosti s nežiaducim výskytom medveďa hnedého sa navrhuje uplatňovať opatrenie nevytvárať, neudržiavať a bezodkladne odstrániť miesta, na ktoré bola vyložená návnada, bez ohľadu na to, s akým cieľom bola návnada na tieto miesta v čase mimoriadnej situácie vyložená. Prirodzený inštinkt medveďa hnedého poháňa k reakcii na potenciálny zdroj potravy a je irelevantné, či bola návnada na dané miesto vyložená v úmysle prilákať jeho, prípadne iné zvieratá alebo bola návnada vyložená na dané miesto z nedbanlivosti. Navyše dokázať, s akým cieľom bola návnada vyložená je v podstate nemožné.
S cieľom zvýšenia vymožiteľnosti sa v § 31 upravuje, že porušenie povinnosti podľa § 3b ods. 2 písm. f) je správnym deliktom, za ktorý okresný úrad uloží pokutu až do výšky 10 000 eur. 
Čl. II (zákon č. 274/2009 Z. z.)
Z dôvodu podpory prevencie a zamedzenia zhoršovania situácie súvisiacej s nežiaducim výskytom medveďa hnedého, pre ktorého je možnosť ľahko dostupnej potravy najväčším lákadlom, sa navrhuje obmedziť vnadenie nielen počas vyhlásenej mimoriadnej situácie. Explicitne sa upresňuje vzdialenosť možného zriaďovania vnadísk podľa zákona o poľovníctve, a to vo vzdialenosti väčšej ako dva kilometre od najbližšej pozemnej stavby a jeden kilometer od pešej značkovanej trasy. Stanovenie konkrétnych vzdialeností od stavieb a peších trás môže pomôcť minimalizovať riziká a konflikty, ktoré vznikajú v prípade umiestnenia vnadísk príliš blízko obývaných oblastí alebo frekventovaných trás. Takéto opatrenia tiež prispievajú k ochrane životného prostredia a zachovaniu miestnej krajiny pre všetkých občanov. 
Čl. III
S ohľadom na urgenciu riešenia situácie súvisiacej s nežiaducim výskytom medveďa hnedého navrhujeme, aby tento zákon nadobudol účinnosť dňom vyhlásenia.

